夢蝗
作者：王令
朝代：宋

paragraphs: 至和改元之一年，有蝗不知自何來。
朝飛蔽天不見日，若以萬布篩塵灰。
暮行嚙地赤千頃，積疊數尺交相埋。
樹皮竹顛盡剥枯，况又草穀之根荄。
一蝗百兒月兩孕，漸恐髙厚塞九垓。
嘉禾美草不敢惜，却恐壓地陷入海。
萬生未死饑餓間，支骸遂轉蛟龍醢。
羣農聚哭天，血滴地爛皮。
蒼蒼冥冥遠復遠，天聞不聞不可知。
我時心知悲，墮淚注兩目。
發爲疾蝗詩，憤掃百筆秃。
一吟青天白日昏，兩誦九原萬鬼哭。
私心直冀天耳聞，半夜起立三千讀。
上天未聞間，忽作遇蝗夢。
夢蝗千萬來我前，口似嚅囁色似冤。
初時吻角猶唧嗾，終遂大論如人間。
問我子何愚，乃有疾我詩。
我爾各生不相預，子何詩我盍陳之。
我時憤且驚，噪舌生條枝。
謂此腐穢餘，敢來爲人譏。
爾雖族黨多，我謀久已就。
方將訴天公，借我巨靈手。
盡拔東南竹柏松，屈鐵纒縛都爲箒。
掃爾納海壓以山，使爾萬噍同一朽。
尚敢託人言，議我詩可否。
羣蝗顧我嗟，不謂相望多。
我欲爲子言，幸子未易呶。
我雖身爲蝗，心頗通爾人。
爾人相召呼，飲啜爲主賓。
賓飲啜釂百豆爵，主不加詬翻歡欣。
此竟果有否，子盍來我陳。
予應之曰然，此固人間禮。
儐价迎召來，飲食固可喜。
蝗曰子言然，予食何愧哉。
我豈能自生，人自召我來啜食。
借使我過甚，從而加詬爾亦乖。
嘗聞爾人中，貴賤等第殊。
雍雍材能官，雅雅仁義儒。
脱剥虎豹皮，借假堯舜趨。
齒牙隱針錐，腹腸包蟲蛆。
開口有福威，頤指專賞誅。
四海應呼吸，千里隨卷舒。
割剥赤子身，飲血肥皮膚。
噬啖善人黨，嚼口不肯吐。
連床列竽笙，别屋連嬪姝。
一身萬椽家，一口千倉儲。
兒童襲公卿，奴婢聯簪裾。
犬豢羡膏粱，馬廐餘繡塗。
其次爾人間，兵皁倡優徒。
子不父而父，妻不夫而夫。
臣不君爾事，民不家爾居。
目不識牛桑，手不親犂鋤。
平時不把兵，皮革包矛殳。
開口坐待食，萬廩傾所須。
家世不藏機，繪繡綿衣襦。
髙堂傾美酒，臠肉膾百魚。
良材琢梓楠，重屋擎空虚。
貧者無室廬，父子各席居。
賤者餓無食，妻子相對吁。
貴賤雖云異，其類同一初。
此固人食人，爾責反捨諸。
我類蝗名目，所食况有餘。
吳饑可食越，齊餓食魯邾。
吾害尚可逃，爾害死不除。
而作疾我詩，子語得無迂。